**Διενέργεια αυτοδιαγνωστικού τεστ – Επαναλειτουργία σχολικών μονάδων**

Τη **Δευτέρα 10 Μαΐου 2021** επαναλειτουργούν δια ζώσης τα Νηπιαγωγεία. Το Νηπιαγωγείο μας στολίστηκε και περιμένει με ασφάλεια τα παιδιά μας:

Τηρώντας τα ήδη ισχύοντα μέτρα για την αποφυγή διασποράς της πανδημίας COVID-19 :

* η υποχρεωτική χρήση μάσκας σε εσωτερικούς και εξωτερικούς χώρους,
* τα διαφορετικά διαλείμματα για ομάδες μαθητών,
* οι σταθερές ομάδες μαθητών σε αθλήματα και άλλες δραστηριότητες,
* η χρήση αντισηπτικών,
* οι σχολαστικοί καθαρισμοί,
* οι τακτικοί αερισμοί των χώρων,

ενώ προβλέπεται **υποχρεωτική διενέργεια αυτοδιαγνωστικού τεστ κορωνοϊού**για όλα τα μέλη της εκπαιδευτικής κοινότητας.

Πιο συγκεκριμένα, σύμφωνα με την **με αριθμ. Δ1α/ΓΠ.οικ. 27707/5-5-2021 ΚΥΑ** (ΦΕΚ1825/τβ) μαθητές, εκπαιδευτικοί, βοηθητικό και λοιπό προσωπικό των σχολικών μονάδων καλούνται τη Δευτέρα 10 Μαΐου να προσέλθουν στα σχολεία **έχοντας μαζί τους βεβαίωση αρνητικού τεστ (self-test, PCR ή rapid-test).**



Το αυτοδιαγωνιστικό τεστ κορωνοϊού παρέχεται δωρεάν και διενεργείται **πριν την έναρξη των μαθημάτων της Δευτέρας και της Πέμπτης**. Ο έλεγχος διενεργείται έως και είκοσι τέσσερις ώρες πριν την προσέλευση στην σχολική μονάδα.

### Τα βήματα είναι τα εξής:

Γονείς, κηδεμόνες, μαθητές και προσωπικό των σχολείων παραλαμβάνουν δωρεάν το self-test, μαζί με ενημερωτικό υλικό από το φαρμακείο, χρησιμοποιώντας τον **ΑΜΚΑ, τον προσωρινό ΑΜΚΑ (ΠΑΜΚΑ) ή τον Προσωρινό Αριθμό Ασφάλισης και Υγειονομικής Περίθαλψης Αλλοδαπού (ΠΑΑΥΠΑ)**. Το πρώτο τεστ μπορούν να το παραλάβουν όλοι από την Τετάρτη 5 Μαΐου. Από τη Δευτέρα 10/5 θα μπορούν να παραλάβουν και το 2ο τεστ της ερχόμενης εβδομάδας.

Self test: Οπτικοποιημένες Οδηγίες χρήσης για όλες τις ηλικίες.



***Βίντεο με οδηγίες προς τους μαθητές για το  το self test,που υποχρεωτικά πρέπει να κάνουν για να  επιστρέφουν τη Δευτέρα στο σχολείο ετοίμασε το υπουργείο Παιδείας:***

<https://youtu.be/Zbjqa0aggKI>

Οι μαθητές/οι εκπαιδευτικοί κάνουν τα self-tests στο σπίτι τους. Για μαθητές κάτω των 13 ετών το τεστ θα διενεργείται από ενήλικο. Συστήνεται το τεστ να γίνεται το ίδιο πρωί ή το προηγούμενο βράδυ. Άρα το πρώτο τεστ μπορεί να γίνει την Κυριακή το βράδυ ή τη Δευτέρα το πρωί.

Μετά τη διενέργεια του τεστ, οι γονείς δηλώνουν το αποτέλεσμα του self-test μέσω της πλατφόρμας [self-testing.gov.gr](https://self-testing.gov.gr/), στην οποία θα εισέρχονται με τους **κωδικούς taxisnet**, καταχωρώντας συγκεκριμένα στοιχεία, όπως πατρώνυμο, μητρώνυμο, ΑΜΚΑ καθώς και το αποτέλεσμα του self-test.



## Αν το self-test είναι αρνητικό:

Για τους μαθητές, εκδίδεται **σχολική κάρτα** μέσω της πλατφόρμας [self-testing.gov.gr](http://self-testing.gov.gr/). Οι μαθητές θα φέρουν τη σχολική κάρτα μαζί τους κάθε ημέρα και θα την **επιδεικνύουν στους εκπαιδευτικούς την πρώτη ώρα της Δευτέρας και της Πέμπτης ή όποτε τους ζητηθεί.**

Σε περίπτωση που δεν υπάρχει πρόσβαση σε εκτυπωτή, μπορεί να συμπληρώνεται **χειρόγραφη δήλωση** που θα περιέχει τα ίδια στοιχεία με τη σχολική κάρτα/τη δήλωση αρνητικού αποτελέσματος. Μην ξεχάσετε να γράψετε τον κωδικό που αναγράφεται πάνω αριστερά μόλις δηλωθεί το αποτέλεσμα !

## Αν το self-test είναι θετικό:

Εκδίδεται **δήλωση θετικού αποτελέσματος μέσω της πλατφόρμας** [self-testing.gov.gr](http://self-testing.gov.gr/) για τη διενέργεια δωρεάν επαναληπτικού rapid-test σε δημόσια δομή.
Η λίστα με τις δημόσιες δομές περιλαμβάνεται στην πλατφόρμα [self-testing.gov.gr](http://self-testing.gov.gr/). Αν το επαναληπτικό τεστ είναι **θετικό**, **ακολουθείται το πρωτόκολλο του ΕΟΔΥ**. Αν το επαναληπτικό τεστ είναι αρνητικό, οι μαθητές/εκπαιδευτικοί λαμβάνουν σχετική βεβαίωση από το σημείο εξέτασης και επιστρέφουν στο σχολείο.

# ****ΠΡΟΣΟΧΗ!****

**Στην περίπτωση που μαθητής/τρια δεν επιδείξει την σχολική κάρτα κατά την είσοδό του/της στην τάξη, τότε δεν γίνεται δεκτός/ή, λαμβάνει απουσία και απομακρύνεται από τη σχολική μονάδα. Εάν ο/η μαθητής/τρια είναι ανήλικος/η, παραμένει στον ειδικό χώρο που έχει διαμορφωθεί, στη σχολική μονάδα, για την αποφυγή περαιτέρω μετάδοσης του κορωνοϊού COVID-19, μέχρις ότου οι γονείς/κηδεμόνες τον/την παραλάβουν, τηρουμένων όλων των ισχυόντων υγειονομικών**
**μέτρων προστασίας.**